Diari Oficial de la Generalitat Valenciana


Sumari del DOGV 3630, del 22-11-1999 (1999/9683)

ORDRE de 18 d'octubre de 1999, de la Conselleria d'Economia i Hisenda, per la qual s'aprova el model de comunicació de les dades dels subjectes passius del Cànon de Sanejament, per subministraments de xarxa, que no hagen satisfet l'import d'aquest repercutit en rebut.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3630

Data del DOGV
:   22-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9683


Data del document
:   18-10-1999

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

 Descriptors 

:   * impost
    * subministrament d'aigua
    * permís de contaminació negociable
    * formalitat administrativa
    * legislació
    * sanejament

ORDRE de 18 d'octubre de 1999, de la Conselleria d'Economia i Hisenda, per la qual s'aprova el model de comunicació de les dades dels subjectes passius del Cànon de Sanejament, per subministraments de xarxa, que no hagen satisfet l'import d'aquest repercutit en rebut. [1999/X9683]
  
L'article 18.1, paràgraf tercer, del Decret 266/1994, de 30 de desembre, del Govern Valencià, pel qual s'aprova el Reglament sobre el Règim Economicofinancer i Tributari del Cànon de Sanejament de la Generalitat Valenciana, estableix, a càrrec de les entitats subministradores d'aigua, l'obligació de comunicar semestralment a l'Entitat Pública de Sanejament d'Aigües Residuals de la Comunitat Valenciana la relació de contribuents de l'impost esmentat que no hagen satisfet les quotes d'aquest corresponents als subministraments efectuats.
  
D'altra banda, la disposició final primera del reglament esmentat faculta el conseller d'Economia i Hisenda per a dictar les disposicions que, en compliment i desplegament d'aquest, resulten necessàries.
  
Per tot això, fent ús de les autoritzacions que tinc conferides, i a efectes de regular la forma en què les entitats subministradores d'aigua han de complir l'esmentada obligació de subministrament periòdic d'informació
  
ORDENE
  
Article 1. Aprovació del model MD-401
  
S'aprova el model MD-401 "Relació de deutors per subministraments de xarxa", que figura com annex 1 d'aquesta ordre.
  
Article 2. Forma d'emplenament
  
1. El model MD-401 constarà de dos exemplars, un per a l'administració i l'altre per a l'entitat subministradora.
  
2. Cada entitat subministradora presentarà un model en el qual haurà de consignar-se la relació, detallada per municipis, de tots els contribuents del Cànon de Sanejament per subministraments de xarxa que no hagen satisfet, en el moment d'inici del termini de presentació d'aquest, les quotes de l'impost esmentat incloses en els rebuts emesos durant el semestre natural al qual el model faça referència.
  
Quan no hi haja deutes pendents es presentarà igualment el model a què es refereix el paràgraf anterior en el qual es deixarà constància d'aquesta circumstància.
  
Article 3. Lloc, forma i termini de presentació del model
  
1. El model es presentarà en el Registre General de l'entitat pública de Sanejament d'Aigües Residuals de la Comunitat Valenciana o en el de les direccions territorials d'Alacant i Castelló de la conselleria que, en cada moment, tinga atribuïdes les competències en matèria d'hisenda. També resultarà vàlida la presentació del model en les oficines de Correus, per a la tramesa a l'entitat de sanejament esmentada mitjançant correu certificat amb justificant de recepció.
  
2. La presentació s'haurà de fer tant en suport documental com magnètic, llevat que el nombre de deutors inclosos en el model no siga superior a 50, en aquest cas únicament s'efectuarà la presentació documental. No obstant això, quan no hi haja deutes pendents el model es presentarà únicament en suport documental.
  
El suport documental es trobarà disponible en les unitats administratives a les quals es refereix l'apartat anterior. Quant al suport magnètic, les especificacions tècniques seran les que es recullen en l'annex 2 d'aquesta ordre.
  
En cas de discrepància entre les dades consignades en el suport documental i en el magnètic es donarà prioritat a aquelles, sense perjudici de les possibles rectificacions dels models que puga instar l'entitat subministradora.
  
3. El model corresponent a cada semestre natural es presentarà durant el mes següent al segon any posterior a l'acabament d'aquest semestre.
  
4. La inclusió d'un determinat subjecte passiu en el model corresponent no eximirà l'entitat subministradora de l'obligació de cobrament simultani, junt amb el preu del subministrament d'aigua facturat, de l'import del Cànon de Sanejament corresponent a aquest subministrament, si el pagament del preu esmentat té lloc després de la presentació del model mencionat.
  
DISPOSICIONS ADDICIONALS
  
Primera. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana i resultarà aplicable a totes aquelles relacions semestrals de deutors que hagen de presentar-se a partir d'aquesta data.
  
Segona. Primera presentació del model
  
D'acord amb la disposició anterior, el primer model a què resultarà aplicable aquesta ordre és el corresponent a rebuts emesos en el segon semestre de 1997, la presentació dels quals s'haurà de fer durant el mes de gener del 2000.
  
València, 18 d'octubre de 1999
  
El conseller d'Economia i Hisenda,
  
VICENTE RAMBLA MOMPLET
  
Annex I
  
Model MD-401
  
"Relació de deutors per subministraments de xarxa"
  
Annex II
  
Especificacions tècniques del Model MD-401 en suport magnètic
  
1. Forma del suport
  
Disquet de 3,5 polzades (alta densitat) o CD-Rom, etiquetat de la forma següent:
  
Entitat subministradora:
  
Municipis subministrats:
  
Nom de l'arxiu:
  
Any:
  
Semestre:
  
2. Tipus d'arxiu i organització del suport
  
- Arxiu de text delimitat tipus Windows (ANSI)
  
- Separador de camps: ;
  
- Format general de dates: dd/mm/aaaa
  
L'arxiu de text constarà de tres grups de registres ENCAPÇALAMENT, que contindran la informació relativa a l'entitat subministradora, al resum de la relació de deutors i al període al qual aquesta relació fa referència. A continuació figuraran els registres de DETALL, cadascun dels quals correspondrà a un deutor.
  
Els criteris per a l'emplenament dels camps dels distints registres seran els mateixos consignats en les instruccions del Model MD-401 en suport documental.
  
3. Estructura dels registres.
  
3.1) Registres d'encapçalament:
  
3.1.1) Període temporal dels deutes:
  
Any: 4 caràcters
  
Semestre: 1 caràcter
  
3.1.2) Identificació de l'entitat subministradora:
  
Codi d'entitat subministradora: 12 caràcters
  
Nombre o raó social: 50 caràcters
  
NIF: 9 caràcters
  
Telèfon: 9 caràcters
  
Fax: 9 caràcters
  
Adreça o domicili social: 30 caràcters
  
Municipi: 30 caràcters
  
CP: 5 caràcters
  
3.1.3) Dades globals dels deutors:
  
Codi de municipi subministrat: 5 caràcters
  
Municipi subministrat: 50 caràcters
  
Nombre total de subjectes passius: 7 caràcters
  
Import total degut: 12 caràcters
  
3.2) Registres de detall.
  
Data emissió rebut: 10 caràcters
  
Nombre o raó social: 50 caràcters
  
NIF: 9 caràcters
  
Adreça o domicili social (adreça): 50 caràcters
  
Adreça o domicili social (CP): 5 caràcters
  
Adreça o domicili social (municipi): 30 caràcters
  
Inicio període facturació (des de): 10 caràcters
  
Fi període facturació (fins a): 10 caràcters
  
Volum aigua consumit: 6 caràcters
  
Calibre comptador: fins a 11 caràcters
  
Coeficient corrector: 6 caràcters
  
Bonificació: 2 caràcters
  
Quota servei: 10 caràcters
  
Quota consum: 10 caràcters